### NN 92/2016 (14.10.2016.), Pravilnik o uvjetima i načinu provedbe mjera Nacionalnog programa poticanja provedbe uzgojnih programa za toplokrvne pasmine i uzgojne tipove konja u Republici Hrvatskoj za razdoblje od 2015. do 2020. godine u 2016. godini

MINISTARSTVO POLJOPRIVREDE

1963

Na temelju članka 66. i članka 67. stavka 2. Zakona o poljoprivredi (»Narodne novine«, broj 30/2015) ministar poljoprivrede donosi

PRAVILNIK

O UVJETIMA I NAČINU PROVEDBE MJERA NACIONALNOG PROGRAMA POTICANJA PROVEDBE UZGOJNIH PROGRAMA ZA TOPLOKRVNE PASMINE I UZGOJNE TIPOVE KONJA U REPUBLICI HRVATSKOJ ZA RAZDOBLJE OD 2015. DO 2020. GODINE U 2016. GODINI

I. OPĆE ODREDBE

Članak 1.

(1) Ovim Pravilnikom propisuju se uvjeti i načini za ostvarivanje prava na novčanu potporu u sektoru konjogojstva u 2016. godini predviđenu Nacionalnim programom poticanja provedbe uzgojnih programa za toplokrvne pasmine i uzgojne tipove konja u Republici Hrvatskoj za razdoblje od 2015. do 2020. godine (u daljnjem tekstu: Program).

(2) Ovaj Pravilnik provodi se sukladno sljedećim Uredbama:

– Uredba Komisije (EU) br. 1407/2013 оd 18. prosinca 2013. o primjeni članaka 107. i 108. ugovora o funkcioniranju Europske unije na de minimis potpore (SL L 352, 24. 12. 2013.) (u daljnjem tekstu: Uredba Komisije (EU) br. 1407/2013) i

– Uredba Komisije (EU) br. 1408/2013 оd 18. prosinca 2013. o primjeni članaka 107. i 108. ugovora o funkcioniranju Europske unije na potpore de minimis u poljoprivrednom sektoru (SL L 352, 24. 12. 2013.) (u daljnjem tekstu: Uredba Komisije (EU) br. 1408/2013).

Članak 2.

Pojmovi korišteni u ovome Pravilniku imaju sljedeće značenje:

1) korisnik – svaka fizička ili pravna osoba koja je zadovoljila uvjete Programa i ovoga Pravilnika i koja podnosi zahtjev sukladno odredbama ovoga Pravilnika.

2) Središnji registar kopitara – (u daljnjem tekstu: SRK) je registar izdanih identifikacijskih dokumenata i pripadajuće dokumentacije (potvrda identiteta, potvrda identiteta kopitara za klanje, potvrda o vlasništvu i zahtjev za izdavanje identifikacijskog dokumenta) kojeg vodi Hrvatska poljoprivredna agencija i sastavni je dio Jedinstvenog registra domaćih životinja.

3) uzgojna organizacija – predstavlja interesne skupine uzgajivača u skladu s člankom 3a. Zakona o stočarstvu (Narodne novine, broj 70/97, 36/98, 151/03, 132/06, 14/14) te za potrebe ovoga Pravilnika ovlaštenu ustanovu.

4) Nacionalni sportski savez – predstavlja udruženje priznato u skladu s člankom 46. i 47. Zakona o sportu (Narodne novine, broj 71/06, 151/08, 124/10, 124/11, 86/12, 94/13, 85/15).

5) uzgojna godina – za potrebe ovoga Pravilnika uzgojna godina obuhvaća kalendarsko razdoblje od 15. studenoga prethodne godine do 15. studenoga tekuće godine.

II. MJERE U PROVEDBI PROGRAMA

Članak 3.

Mjere koje se provode tijekom odvijanja Programa su:

1. Poboljšanje učinkovitosti provedbe uzgojnog programa

2. Potpora uzgoju Programom predviđenih pasmina i uzgojnih tipova konja u prirodnom pripustu

Članak 4.

Poboljšanje učinkovitosti provedbe uzgojnog programa

Mjera Poboljšanje učinkovitosti provedbe uzgojnog programa sastoji se od dvije podmjere:

a) Potpora provedbi ocjene mladih grla (eksterijer, performance test) i

b) Potpora organizaciji konjičkih sportskih natjecanja (Nacionalnog kupa/prvenstva u preponskom jahanju, zaprežnom sportu te prvenstvenih natjecanja u daljinskom jahanju).

Članak 5.

Podmjera Potpora provedbi ocjene mladih grla (eksterijer, performance test)

(1) Podmjerom iz članka 4, stavka 1, točke a) ovoga Pravilnika sufinanciraju se prihvatljivi troškovi iz Priloga VI. ovoga Pravilnika koji se odnose na provođenje postupka ocjene mladih grla prema uzgojnom programu uzgojne organizacije kako je propisano Programom.

(2) Potpora se dodjeljuje uzgojnoj organizaciji koja organizira ocjenu mladih grla u zemaljskim uvjetima za najmanje 20 grla u tijeku uzgojne godine.

(3) Pravo na korištenje podmjere iz stavka 1. ovoga članka imaju sve uzgojne organizacije kojima je Ministarstvo poljoprivrede izdalo suglasnost za bavljenje uzgojem uzgojno valjanih životinja, koja vode matičnu knjigu za dotičnu pasminu ili uzgojni tip konja te čija su grla upisana u SRK sukladno Programu.

Članak 6.

(1) Pravo na sufinanciranje podmjere iz članka 5. ovoga Pravilnika uzgojne organizacije ostvaruju na godišnjoj razini za organizaciju ocjene mladih grla prema uzgojnom programu uzgojne organizacije.

(2) Iznos potpore po uzgojnoj organizaciji podrazumijeva novčanu vrijednost troškova za organizaciju ocjene mladih grla sukladno prihvatljivim troškovima koji se nalaze u Prilogu VI. ovoga Pravilnika.

(3) Godišnji iznos potpore u podmjeri iz članka 5. ovoga Pravilnika iznosi 60.000,00 kuna.

(4) Maksimalni godišnji iznos potpore po korisniku koji se može ostvariti za provođenje podmjere iz stavka 1. ovoga članka iznosi 30.000,00 kuna.

(5) Ako zbroj svih prihvatljivih zahtjeva premaši Programom predviđena novčana sredstva proporcionalno će se smanjiti maksimalni godišnji iznos potpore po korisniku.

Članak 7.

(1) Zahtjev za podmjeru iz članka 5. ovoga Pravilnika podnosi korisnik na Obrascu zahtjeva koji se nalazi u Prilogu IA. ovoga Pravilnika.

(2) Zahtjev za podmjeru iz članka 5. ovoga Pravilnika korisnik podnosi Agenciji za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) do 16. studenoga 2016. godine uz koji se prilažu:

– preslike putnih naloga, ugovora o djelu i računa o prihvatljivim troškovima s dokazima plaćanja (preslika izvatka s računa ovjerena od banke za tuzemna plaćanja i nalog za doznaku u inozemstvo za inozemna plaćanja) koji su navedeni u Prilogu VI. ovoga Pravilnika

– preslika zapisnika nadležnog Povjerenstva za ocjenu kao dokaz da je testiranju prisustvovalo minimalno 20 grla u uzgojnoj godini za koju se podnosi zahtjev za potporu, ovjereni pečatom i potpisom odgovorne osobe

– preslika kartice žiro-računa ili potpisnog kartona za račun podnositelja zahtjeva

– izjava o iznosima dodijeljenih potpora male vrijednosti sukladno članku 6. Uredbe Komisije (EU) br. 1407/2013 koja se nalazi u Prilogu V. ovoga Pravilnika.

(3) Pri podnošenju zahtjeva korisnik je dužan uz Obrazac zahtjeva priložiti ispunjenu i objedinjenu specifikaciju svih troškova ovjerenu pečatom i potpisom.

(4) Radi obavljanja kontrole na terenu aktivnosti za koju se podnosi zahtjev za potporu, korisnik je dužan za vrijeme odvijanja aktivnosti dokumentirati fotografijama vidljivost: lokaciju aktivnosti i sudionike te opremu sufinancirane kroz provedbu podmjere iz članka 5. ovoga Pravilnika.

Članak 8.

Podmjera Potpora organizaciji konjičkih sportskih natjecanja (Nacionalnog kupa/prvenstva u preponskom jahanju, natjecanja u zaprežnom sportu i daljinskom jahanju)

(1) Podmjerom iz članka 4, stavka 1, točke b) ovoga Pravilnika sufinanciraju se prihvatljivi troškovi iz Priloga VI. ovoga Pravilnika koji se odnose na organizaciju natjecanja sukladno Programu.

(2) Potpora se dodjeljuje za organizaciju natjecanja nacionalnih prvenstava i nacionalnog kupa u preponskom jahanju, zaprežnom sportu i daljinskom jahanju korisnicima koji su organizirali sportsko natjecanje u kojem su sudjelovala grla iz domaćeg uzgoja.

(3) Pravo na korištenje podmjere iz stavka 1. ovoga članka ima Nacionalni sportski savez, kao pravna osoba u sustavu sporta, sukladno članku 14., 15. i 16. Zakona o sportu (»Narodne novine«, broj 71/06, 150/08, 124/10, 124/11, 86/12, 94/13, 85/15), upisan u Registar sportskih djelatnosti sukladno članku 20. Zakona o sportu (»Narodne novine«, broj 71/06, 150/08, 124/10, 124/11, 86/12, 94/13, 85/15). Iznimno, za ovu uzgojnu godinu pravo na korištenje podmjere iz stavka 1. ovoga članka imaju i konjički klubovi, članovi Hrvatskog konjičkog saveza.

Članak 9.

(1) Pravo na sufinanciranje iz članka 8. ovoga Pravilnika korisnici ostvaruju za natjecanja jedanput godišnje za sva natjecanja za koja je podnesen Zahtjev za sufinanciranje.

(2) Godišnji iznos potpore za provođenje mjere iz stavka 1. ovoga članka iznosi 100.000,00 kuna za natjecanja u preponskom, 50.000,00 kn za natjecanja u zaprežnom sportu te 100.000,00 kuna za natjecanja u daljinskom jahanju.

(3) Iznos potpore po jednom organiziranom natjecanju podrazumijeva novčanu vrijednost troškova za organizaciju jednog natjecanja u iznosu od 25.000,00 kuna sukladno prihvatljivim troškovima.

(4) Ako zbroj svih podnesenih računa od strane korisnika premaši Programom predviđena novčana sredstva proporcionalno će se smanjiti jedinični godišnji iznos potpore po organizaciji jednog natjecanja.

Članak 10.

(1) Zahtjev za podmjeru iz članka 8. ovoga Pravilnika podnosi korisnik na Obrascu zahtjeva koji se nalazi u Prilogu IB. ovoga Pravilnika.

(2) Zahtjev za podmjeru iz članka 8. ovoga Pravilnika podnosi se Agenciji za plaćanja do 16. studenog 2016. godine uz koji se prilažu:

– preslike putnih naloga, ugovora o djelu i računa o prihvatljivim troškovima s dokazima plaćanja (preslika izvatka s računa ovjerena od banke za tuzemna plaćanja i nalog za doznaku u inozemstvo za inozemna plaćanja) koji su navedeni u Prilogu VI. ovoga Pravilnika

– izvod iz službene rezultat liste Hrvatskog konjičkog saveza za grla iz domaćeg uzgoja koja su nastupila na natjecanju

– preslika kartice žiro-računa ili potpisnog kartona za račun podnositelja zahtjeva

– izjava o iznosima dodijeljenih potpora male vrijednosti sukladno članku 6. Uredbe Komisije (EU) br. 1407/2013 koja se nalazi u Prilogu V. ovoga Pravilnika.

(3) Pri podnošenju zahtjeva korisnik je dužan uz Obrazac zahtjeva priložiti ispunjenu i objedinjenu specifikaciju svih troškova po pojedinom natjecanju, ovjerenu pečatom i potpisom.

(4) Radi obavljanja kontrole na terenu aktivnosti za koju se podnosi Zahtjev za potporu korisnik je dužan za vrijeme odvijanja aktivnosti dokumentirati fotografijama vidljivost: lokaciju aktivnosti i sudionike, osoblje, opremu i nagrade sufinancirane kroz provedbu podmjere iz članka 8. ovoga Pravilnika.

Članak 11.

Mjera unaprjeđenje uzgoja ženskih i muških
rasplodnih grla

Potpora uzgoju Programom predviđenih pasmina i uzgojnih tipova konja u prirodnom pripustu

(1) Mjera Potpora uzgoju Programom predviđenih pasmina i uzgojnih tipova konja u prirodnom pripustu sastoji se od dvije podmjere:

a) Potpora uzgoju ženskih rasplodnih grla u prirodnom pripustu

b) Potpora uzgoju muških rasplodnih grla u prirodnom pripustu.

Članak 12.

Podmjera Potpora uzgoju ženskih rasplodnih grla u prirodnom pripustu

(1) Podmjerom iz članka 11, stavka 1, točka a) sufinanciraju se troškovi uzgoja ženskih grla pojedinih pasmina i uzgojnih tipova konja sukladno Programu.

(2) Pravo na korištenje podmjere iz stavka 1. ovoga članka imaju vlasnici za ženska uzgojno valjana grla.

(3) Uzgojnu valjanost grla potvrdnicom ovjerava uzgojna organizacija kojoj je Ministarstvo poljoprivrede izdalo suglasnost za bavljenje uzgojem uzgojno valjanih životinja, koja vode matičnu knjigu za dotičnu pasminu ili uzgojni tip konja te čija su grla upisana u SRK sukladno Programu.

Članak 13.

(1) Pravo na sufinanciranje podmjere iz članka 12. ovoga Pravilnika vlasnici za ženska rasplodna grla ostvaruju jedanput godišnje za grla koja udovoljavaju uvjetima iz Programa.

(2) Jedinični iznos potpore po vlasniku ženskog grla podrazumijeva novčanu vrijednost za uzgoj uzgojno valjanog grla, uz udovoljavanje uvjeta iz Programa.

(3) Maksimalni jedinični iznos potpora za provođenje podmjere iz stavka 1. ovoga članka po ženskom grlu iznosi:

– u osnovnom iznosu – Državno premirana kobila (DPK(o)) 1.000,00 kuna

– u uvećanom iznosu – Državno premirana kobila (DPK(np)) 2.500,00 kuna.

(4) Godišnji iznos potpore za provođenje podmjere iz stavka 1. ovoga članka iznosi 226.800,00 kuna.

(5) Ako zbroj svih podnesenih zahtjeva premaši Programom predviđena novčana sredstva proporcionalno će se smanjiti jedinični godišnji iznos potpore po uzgojno valjanom ženskom grlu.

(6) Razvrstavanje ženskih rasplodnih grla u kategorije DPK(o) i DPK(np) te sukladno tome pravo na utvrđeni iznos potpore za pojedinu kategoriju primjenjivat će se kod pasmina i uzgojnih tipova kod kojih je kod najmanje 40% ženskih rasplodnih grla obavljena ocjena vanjštine ili posjeduju rezultate sa službenih natjecanja. Kategorija DPK(o) i DPK(np), utvrđuje se na razini ukupne populacije rasplodnih kobila pojedine pasmine ili uzgojnog tipa, a ne na razini oždrijebljenih kobila u pojedinoj godini.

(7) Za pasmine i uzgojne tipove konja u čijoj populaciji nije provedena ocjena vanjštine ili nema rezultata s natjecanja za najmanje 40% rasplodnih kobila, utvrđuje se potpora u osnovnom iznosu, istovjetna kategoriji DPK(o).

Članak 14.

(1) Zahtjev za podmjeru iz članka 12. ovoga Pravilnika podnosi korisnik na Obrascu zahtjeva koji se nalazi u Prilogu IIA. ovoga Pravilnika.

(2) Zahtjev za podmjeru iz članka 12. ovoga Pravilnika podnosi se Agenciji za plaćanja do 16. studenog 2016. godine uz koji se prilaže:

– potvrdnica uzgojne organizacije kojoj je Ministarstvo poljoprivrede izdalo suglasnost za bavljenje uzgojem uzgojno valjanih životinja kojom se potvrđuju uvjeti dodjele potpore navedeni u Programu, koja se nalazi se u Prilogu III. ovoga Pravilnika.

– preslika kartice žiro-računa ili potpisnog kartona za račun podnositelja zahtjeva

– izjava o iznosima dodijeljenih potpora male vrijednosti sukladno članku 6. Uredbe Komisije (EU) br. 1408/2013 koja se nalazi u Prilogu V. ovoga Pravilnika.

Članak 15.

Podmjera Potpora uzgoju muških rasplodnih grla u prirodnom pripustu

(1) Podmjerom iz članka 11, stavka 1, točke b) ovoga Pravilnika sufinanciraju se troškovi uzgoja muških grla pojedinih pasmina i uzgojnih tipova konja sukladno Programu.

(2) Pravo na korištenje podmjere iz stavka 1. ovoga članka imaju vlasnici za muška uzgojno valjana grla.

(3) Uzgojnu valjanost grla potvrdnicom ovjerava uzgojna organizacija kojoj je Ministarstvo poljoprivrede izdalo suglasnost za bavljenje uzgojem uzgojno valjanih životinja, koja vode matičnu knjigu za dotičnu pasminu ili uzgojni tip konja te čija su grla upisana u SRK sukladno Programu.

Članak 16.

(1) Pravo na sufinanciranje podmjere iz članka 15. ovoga Pravilnika vlasnici za muška rasplodna grla ostvaruju jedanput godišnje za grla koja udovoljavaju uvjetima iz Programa.

(2) Jedinični iznos potpore po vlasniku muškog grla podrazumijeva novčanu vrijednost za uzgoj uzgojno valjanog grla, uz udovoljavanje dodatnih uvjeta iz Programa.

(3) Maksimalni jedinični iznos potpore za provođenje podmjere iz stavka 1. ovoga članka iznosi 1.000,00 kuna po uspješnom pripustu vlasniku uzgojno valjanog pastuha. Pravo na potporu se utvrđuje za uzgojnu godinu temeljem broja u tom razdoblju živorođene ždrjebadi, potomaka dotičnog pastuha.

(4) Godišnji iznos potpore za provođenje podmjere iz stavka 1. ovoga članka iznosi 40.000,00 kuna.

(5) Ako zbroj svih podnesenih zahtjeva premaši Programom predviđena novčana sredstva proporcionalno će se smanjiti jedinični iznos potpore po uzgojno valjanom muškom grlu.

Članak 17.

(1) Zahtjev za podmjeru iz članka 15. ovoga Pravilnika podnosi korisnik na Obrascu zahtjeva koji se nalazi u Prilogu IIB. ovoga Pravilnika.

(2) Zahtjev za podmjeru iz članka 15. ovoga Pravilnika podnosi se Agenciji za plaćanja do 16. studenog 2016. godine uz koji se prilaže:

– potvrdnica uzgojne organizacije kojoj je Ministarstvo poljoprivrede izdalo suglasnost za bavljenje uzgojem uzgojno valjanih životinja, a kojom se potvrđuju uvjeti dodjele potpore navedeni u Programu koja se nalazi u Prilogu IV. ovoga Pravilnika

– preslika kartice žiro-računa ili potpisnog kartona za račun podnositelja zahtjeva

– izjava o iznosima dodijeljenih potpora male vrijednosti sukladno članku 6. Uredbe Komisije (EU) br. 1408/2013 koja se nalazi u Prilogu V. ovoga Pravilnika.

III. TROŠKOVI

Članak 18.

(1) Troškovi za koje se ne može ostvariti potpora su:

– porezi, uključujući porez na dodanu vrijednost

– carinske i uvozne pristojbe, i sve ostale naknade

– novčane kazne, financijske kazne i troškove parničnog postupka

– bankovni troškovi, troškovi jamstava i slične naknade

– plaće djelatnika

– troškovi pretvaranja, naknade i tečajni troškovi vezani uz račune u stranim valutama, kao i drugi isključivo financijski izdaci

– plaćanja u naturi.

(2) Prihvatljivi troškovi za mjere obuhvaćene Programom navedeni su u Prilogu VI. ovoga Pravilnika.

(3) Ako je dobavljač roba, radova i/ili usluga iz inozemstva, računi moraju biti na hrvatskom ili engleskom jeziku.

(4) Za plaćanja izvršena u stranoj valuti u svrhu odobrenja zahtjeva za isplatu obračunat će se:

– protuvrijednost u kunama prema srednjem tečaju Hrvatske narodne banke (HNB) važećem na dan plaćanja.

IV. PROVEDBA MJERA

Članak 19.

Agencija za plaćanja za mjere iz članka 3. ovoga Pravilnika:

– zaprima, kontrolira i obrađuje zahtjeve pravnih i fizičkih osoba koje sudjeluju u provedbi mjera

– vrši isplate potpora u provedbi mjera.

Članak 20.

(1) Za mjere iz članka 3. ovoga Pravilnika Zahtjev se podnosi Agenciji za plaćanja.

(2) Zahtjev za potporu kroz mjere iz članka 3. ovoga Pravilnika podnosi se na godišnjoj razini za kalendarsko razdoblje od 15. studenoga 2015. godine do 15. studenoga 2016.godine.

(3) Podnositelj zahtjeva mora u Zahtjevu potvrditi da:

– je upoznat s odredbama Programa i ovoga Pravilnika

– je pažljivo pročitao i da će poštivati propisane upute za ispunjavanje obrasca Zahtjev,

– su podaci navedeni u Zahtjevu istiniti

– da će omogućiti kontrolu na terenu i/ili inspekcijski nadzor.

(4) Obrasci zahtjeva za:

– mjeru Poboljšanje učinkovitosti provedbe uzgojnog programa nalaze se u Prilozima IA., IB. i V. ovoga Pravilnika i

– za mjeru Potpora uzgoju Programom predviđenih pasmina i uzgojnih tipova konja u prirodnom pripustu nalaze se u Prilozima IIA., IIB, III., IV. i V. ovoga Pravilnika.

(5) Popunjeni i potpisani Obrasci zahtjeva iz stavka 3. ovoga članka šalju se isključivo u pisanom obliku, zajedno s traženom dokumentacijom, putem pošte ili neposredno Agenciji za plaćanja.

(6) Zahtjev iz stavka 1. ovoga članka podnesen nakon isteka roka navedenog za pojedinu mjeru, smatrat će se nepravovremeno podnesenim i neće se razmatrati te će biti izdana Odluka o odbacivanju zahtjeva.

V. ADMINISTRATIVNA KONTROLA I KONTROLA NA TERENU

Članak 21.

(1) Agencija za plaćanja provodi administrativnu obradu zahtjeva.

(2) Zaprimljeni zahtjevi obrađuju se po redosljedu zaprimanja.

(3) Prilikom administrativne kontrole zahtjeva utvrđuje se pravovremenost, potpunost, udovoljanje uvjetima propisanim ovim Pravilnikom i iznos prihvatljivih troškova.

(4) Agencija za plaćanja donosi:

– Odluku o odobrenju isplata korisnicima zahtjeva koji su udovoljili uvjetima ovoga Pravilnika

– obavijest korisniku da mu je dodijeljena potpora male vrijednosti sukladno članku 6. Uredbi Komisije (EU) br. 1407/2013 ili Uredbi Komisije (EU) br. 1408/2013 i

– Odluku o neudovoljavanju uvjetima za ostvarivanje prava na novčanu potporu podnositeljima koji ne udovoljavaju propisanim uvjetima.

(5) Na temelju Odluka o odobrenju isplate, Agencija za plaćanja isplaćuje novčana sredstva na žiro-račun korisnika.

Članak 22.

(1) Agencija za plaćanja provodi kontrolu podnesenih zahtjeva za mjere iz Programa.

(2) Kontrolom na terenu iz stavka 1. ovoga članka mora biti obuhvaćeno najmanje 5% zahtjeva svake od mjera iz članka 3. stavka 1. ovoga Pravilnika. Uzorak na kojem će biti provedena kontrola na terenu podnesenih zahtjeva odabire se na podlozi analize rizika i elemenata reprezentativnosti koje za svaku godinu donosi Agencija za plaćanja.

(3) Kontrolom na terenu provjerava se sljedeće:

– identitet uzgojnog grla

– poslovne knjige korisnika

– dokazni materijal o obavljanju aktivnosti za koje je podnesen Zahtjev (fotografije, letci, plakati, obavijesti u medijima, itd.)

Članak 23.

(1) Agencija za plaćanja će Odlukom o povratu isplaćenih sredstava od korisnika zahtijevati povrat isplaćenih sredstava ako:

– se utvrdi administrativna pogreška

– kontrola na terenu utvrdi nepravilnosti u korištenju sredstava isplaćenih po osnovi mjere i

– ako je korisnik nezakonito ostvario pravo na isplatu novčanih sredstava.

(2) Korisnik iz stavka 1. ovoga članka dužan je isplaćena novčana sredstva vratiti u roku od 30 dana od primitka Odluke o povratu isplaćenih sredstava.

(3) Povrat sredstava i poravnanje računa propisani su Zakonom o poljoprivredi.

Članak 24.

Odluke koje se donose temeljem ovoga Pravilnika donosi ravnatelj Agencije za plaćanja, a Korisniku se dostavljaju preporučenom poštom s povratnicom.

Članak 25.

Prilozi IA., IB., IIA., IIB., III., IV., V., VI., tiskani su u dodatku ovoga Pravilnika i njegov su sastavni dio.

Članak 26.

Stupanjem na snagu ovog Pravilnika prestaje važiti Pravilnik o uvjetima i načinu provedbe mjera Nacionalnog programa poticanja provedbe uzgojnih programa za toplokrvne pasmine i uzgojne tipove konja u Republici Hrvatskoj za razdoblje od 2015. do 2020. godine u 2015. godini (»Narodne novine«, broj 128/2015).

VI. ZAVRŠNE ODREDBE

Članak 27.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 320-08/14-01/17

Urbroj: 525-07/1372-16-49

Zagreb, 4. listopada 2016.

Ministar
prof. dr. sc. Davor Romić, v. r.

[PRILOG I.  –  PRILOG V.](dodatni/441759.pdf)

PRILOG VI.

Prihvatljivi troškovi za mjere obuhvaćene Programom su sljedeći:

**1.** Mjera poboljšanje učinkovitosti provedbe uzgojnog programa

1.a. Podmjera Potpora provedbi ocjene mladih grla

1.a.1. Troškovi članova povjerenstva za ocjenjivanje grla:

1.a.1.1. troškovi koji se navode u putnom nalogu:

– obračun dnevnica

– obračun prijevoznih troškova

– obračun troškova smještaja

1.a.1.2. troškovi intelektualnog rada sukladno iznosu navedenom u ugovoru o djelu ili računu

1.a.2. Troškovi najma prostora i kupovine/najma opreme neophodne za provođenje testiranja/ocjene grla

1.a.2.1. najam dvorane za jahanje/jahaonice

1.a.2.2. kupovina/najam opreme:

– motke

– kavalete

– prepone

– čunjevi

– traka za ograđivanje prostora

– zastavice

– obilježivači ulaza/izlaza, skretanja/smjera prolazaka na utrci/natjecanju

– znakovi za start i cilj

– vapno

– boja

1.b. Podmjera Potpora organizaciji konjičkih sportskih natjecanja (Nacionalnog kupa/prvenstva u preponskom jahanju, prvenstvenih natjecanja u zaprežnom sportu i daljinskom jahanju)

1.b.1. Troškovi službenog osoblja na natjecanju/turniru (uključujući troškove koji su sukladni troškovima iz točaka 1.a.1.1. i 1.a.1.2.

1.b.1.1. suci

1.b.1.2. dežurni liječnik

1.b.1.3. dežurni potkivač

1.b.1.4. dežurni veterinar

1.b.1.5. steward

1.b.1.6. službeni komentator/najavljivač

1.b.1.7. službeni fotograf

1.b.1.8. redarska služba

1.b.1.9. dizajner/postavljač parkura (borilišta)

1.b.1.10. pomoćnici dizajnera/postavljača parkura (borilišta)

1.b.1.11. pomoćno osoblje koje vodi brigu o smještaju, hranidbi, držanju i opremanju konja

1.b.1.12. šefa padoka/zagrijavališta

1.b.1.13. zapisničara natjecanja

1.b.1.14. vozača start mašine

1.b.1.15. handicapera

1.b.1.16. vozača autostarta

1.b.1.17. tajnika utrka

1.b.1.18. starter

1.b.1.19. informatičar/informatička podrška

1.b.1.19.1. mjerenje vremena:

1.b.1.19.2. obrada podataka

1.b.1.19.2.1. vođenje prijemnog ureda

1.b.1.19.2.2. izrada startnih lista

1.b.1.19.2.3. izrada rezultatskih lista

1.b.1.19.2.4. izrada ocjenskih lista

1.b.1.19.2.5. vođenje blagajne

1.b.1.19.2.6. priprema podataka za dostavu medijima

1.b.1.19.2.7. izrada akreditacija

1.b.1.19.2.8. opsluživanje videozida

1.b.1.19.3. Izrada i održavanje web-stranice, objava vijesti na web-
-stranici

1.b.1.19.4. Podrška natjecanjima na društvenim mrežama

1.b.1.19.5. Videosnimanje

1.b.1.19.6. Live streaming natjecanja

1.b.1.19.7. Izrada promotivnih videoclipova

1.b.1.20. Najam prezentacijske opreme

1.b.1.20.1. najam razglasa

1.b.1.20.2. najam videozida

1.b.1.21. Troškovi hitnih službi

1.b.1.21.1. hitna pomoć

1.b.1.21.2. vatrogasci

1.b.1.21.3. policija

1.b.22. Troškovi osiguranja i promidžbe

1.b.22.1. police osiguranja od slučaja nezgode prema trećoj osobi

1.b.22.2. police osiguranja grla

1.b.22.3. tiskani letci s programom natjecanja, plakati, obavijesti u tiskanim medijima, radiju, TV-u

1.b.1.23. Troškovi uređenja mjesta odvijanja natjecanja (obilježavanja staze, terena, veterinarskih vrata i startno-ciljnog mjesta)

1.b.1.23.1. čunjevi

1.b.1.23.2. traka za ograđivanje prostora

1.b.1.23.3. zastavice

1.b.1.23.4. obilježivači ulaza/izlaza, skretanja/smjera prolazaka na utrci/natjecanju

1.b.1.23.5. znakovi za start i cilj

1.b.1.23.6. vapno, boja

1.b.1.24. Troškovi nagrada

1.b.1.24.1. trofeji

1.b.1.24.2. rozete

1.b.1.24.3. vijenac

1.b.1.24.4. deka

1.b.1.24.5. novčana nagrada

1.b.1.25. Troškovi najma smještaja za konje

1.b.1.25.1. boks (smještajni prostor)

1.b.1.25.2. hrana i voda

1.b.1.25.3. stelja

92 14.10.2016 Pravilnik o uvjetima i načinu provedbe mjera Nacionalnog programa poticanja provedbe uzgojnih programa za toplokrvne pasmine i uzgojne tipove konja u Republici Hrvatskoj za razdoblje od 2015. do 2020. godine u 2016. godini

92 14.10.2016 Pravilnik o uvjetima i načinu provedbe mjera Nacionalnog programa poticanja provedbe uzgojnih programa za toplokrvne pasmine i uzgojne tipove konja u Republici Hrvatskoj za razdoblje od 2015. do 2020. godine u 2016. godini

92 14.10.2016 Pravilnik o uvjetima i načinu provedbe mjera Nacionalnog programa poticanja provedbe uzgojnih programa za toplokrvne pasmine i uzgojne tipove konja u Republici Hrvatskoj za razdoblje od 2015. do 2020. godine u 2016. godini

92 14.10.2016 Pravilnik o uvjetima i načinu provedbe mjera Nacionalnog programa poticanja provedbe uzgojnih programa za toplokrvne pasmine i uzgojne tipove konja u Republici Hrvatskoj za razdoblje od 2015. do 2020. godine u 2016. godini